**5.E MELLÉKLET: A SZOLGÁLTATÓVÁLTÁS, A SZOLGÁLTATÁSVÁLTÁS ÉS AZ ELŐFIZETŐI HOZZÁFÉRÉSI PONT ÁTHELYEZÉSÉNEK FOLYAMATA**

**Tartalom**

[I. Szolgáltatóváltás 2](#_Toc525819592)

[I.1 A Jogosult2 Igénybejelentése 2](#_Toc525819593)

[I.2 Igénybejelentés visszautasítási okok 2](#_Toc525819594)

[I.3 Magyar Telekom visszajelzése, szerződéskötés 2](#_Toc525819595)

[I.4. Teljesítés 3](#_Toc525819596)

[I.5. Szerződés megszűnése Jogosult1 szolgáltatóval 3](#_Toc525819598)

[II. Szolgáltatásváltás 5](#_Toc525819602)

[II.1 A Jogosult Igénybejelentése 5](#_Toc525819603)

[II.2 Igénybejelentés visszautasítási okok 5](#_Toc525819604)

[II.3 Magyar Telekom visszajelzése, szerződéskötés 5](#_Toc525819605)

[II.4 Teljesítés 6](#_Toc525819606)

[III. Egyidejű Szolgáltató- és Szolgáltatásváltás 7](#_Toc525819607)

[III.1 A Jogosult2 Igénybejelentése 7](#_Toc525819608)

[III.2 Igénybejelentés visszautasítási okok 7](#_Toc525819610)

[III.3 A Magyar Telekom visszajelzése, szerződéskötés 7](#_Toc525819612)

[III.4 Teljesítés 7](#_Toc525819614)

[III.5 Szerződés megszűnése Jogosult1 szolgáltatóval 7](#_Toc525819616)

[IV. Előfizetői Hozzáférési Pont Áthelyezése (Szolgáltatásváltás nélkül) 8](#_Toc525819618)

[IV.1 A Jogosult Igénybejelentése 8](#_Toc525819619)

[IV.2 Igénybejelentés visszautasítási okok 8](#_Toc525819620)

[IV.3 Magyar Telekom visszajelzése, szerződéskötés 8](#_Toc525819621)

[IV.4 Teljesítés 9](#_Toc525819622)

[V. Előfizetői Hozzáférési Pont Áthelyezése (Szolgáltatásváltással) 10](#_Toc525819623)

[V.1 A Jogosult Igénybejelentése 10](#_Toc525819624)

[V.2 Igénybejelentés visszautasítási okok 10](#_Toc525819626)

[V.3 A Magyar Telekom visszajelzése, szerződéskötés 10](#_Toc525819628)

[V.4 Teljesítés 10](#_Toc525819630)

## I. Szolgáltatóváltás

## I.1 A Jogosult2[[1]](#footnote-1) Igénybejelentése

I.1.1. Amennyiben a Jogosult MARUO 5.A. Melléklete vagy 5.B. Melléklete szerinti Igénybejelentése alapján a Magyar Telekom vizsgálata során megállapítja, hogy a Jogosult Igénybejelentésében olyan Előfizetői Hozzáférési Pontra vonatkozóan kezdeményezi valamely Alapszolgáltatásra vonatkozó Egyedi Átengedési Szerződés megkötését, amely Előfizetői Hozzáférési Pontra vonatkozóan a Magyar Telekom és harmadik szolgáltató között az Igénybejelentés benyújtásakor már hatályban van Egyedi Átengedési Szerződés (e Melléklet alkalmazásában: **Szolgáltatóváltást érintő Igénybejelentés**), akkor az Igénybejelentéssel kapcsolatos eljárásra a MARUO-nak a szolgáltatóváltásra vonatkozó rendelkezései – így különösen jelen Melléklet I. pontjában foglaltak - alkalmazandók.

**I.1.2.** A Jogosult2 Szolgáltatóváltást érintő Igénybejelentésének benyújtására, tartalmára, hiányos Igénybejelentés esetén a hiánypótlás menetére a Törzsszöveg V. pontjában, VI.2. pontjában, valamint – az adott Szerződéstől és Alapszolgáltatástól függően – az 5.A Melléklet II. pontjában, illetve az 5.B Melléklet I. pontjában foglaltak megfelelően irányadók, azzal, hogy a Jogosult2 Igénybejelentése csak Alapszolgáltatásra vonatkozhat.

## I.2 Igénybejelentés visszautasítási okok

A Jogosult2 Igénybejelentését a Magyar Telekom elutasítja – az adott Szerződéstől és Alapszolgáltatástól függően – az 5.A Melléklet II. pontjában, illetve az 5.B Melléklet I. pontjában meghatározott esetekben, valamint akkor, ha a Szolgáltatóváltást érintő Igénybejelentés nem valamely Alapszolgáltatásra vonatkozik.

## I.3 Magyar Telekom visszajelzése, szerződéskötés

**I.3.1** A Magyar Telekomnak a Jogosult2 Igénybejelentésére adott visszajelzésére és a szerződéskötésre – az adott Szerződéstől és Alapszolgáltatástól függően – az 5.A Melléklet II., illetve az 5.B Melléklet I. pontjában foglaltakat az alábbi eltéréssel kell alkalmazni:

**I.3.2***.* Amennyiben a Magyar Telekom Jogosult 2-nek az Igénybejelentése alapján megállapítja, hogy az Igénybejelentésben megjelölt Előfizetői Hozzáférési Pontra vonatkozóan Egyedi Átengedési Szerződés van hatályban a Magyar Telekom és Jogosult1 között, akkor a Magyar Telekom legkésőbb az Igénybejelentés elfogadásáról szóló értesítéssel együtt és azzal azonos formában tájékoztatja a Jogosult2-t, hogy az Igénybejelentés alapján a szerződéskötési eljárás a MARUO-nak a Szolgáltatóváltásra vonatkozó szabályai szerint kerül lefolytatásra.

1.3.3. A Magyar Telekom legkésőbb – az adott Szerződéstől és Alapszolgáltatástól függően, az 5.A Melléklet II. pontjában, illetve az 5.B Melléklet I. pontjában foglaltak szerint – az előírt összes adatot tartalmazó Igénybejelentés alapján a Jogosult2 Szolgáltatónak küldött visszajelzéssel egyidejűleg kezdeményezi a Jogosult1[[2]](#footnote-2)-el hatályban lévő Egyedi Átengedési Szerződése közös megegyezéssel való megszüntetését az I.5 pont szerint, valamint erről tájékoztatja Jogosult2-t. A Magyar Telekom a Jogosult2 Igénybejelentésének elutasításáról az I.2. pontban foglaltak alapján visszajelez Jogosult2-nek.

**I.3.4** Amennyiben a Magyar Telekom és a Jogosult2 között az Igénybejelentés elfogadásáról küldött visszajelzést követően felmerült körülmény miatt az Egyedi Átengedési Szerződés nem jön létre, akkor a Magyar Telekomnak az 1.5. pontban foglaltak szerint a Jogosult1 felé tett nyilatkozata, illetve – amennyiben a Jogosult1 ezen időpontig nyilatkozott a szerződés közös megegyezéssel való megszüntetéséről – a Jogosult1-nek az 1.5. pontban foglaltak alapján tett nyilatkozata hatályát veszti, mely tény bekövetkezéséről – az arról való tudomásszerzést követően - haladéktalanul köteles a Magyar Telekom a Jogosult1-et értesíteni.

## I.4. Teljesítés

I.4.1 A Szolgáltatóváltás eredményeként a Jogosult2 és a Magyar Telekom között létrejövő Szerződés teljesítésére és teljesítési határidőkre a Törzsszöveg VI.3. pontjának, valamint – a Szerződés tárgyát képező Alapszolgáltatástól függően – az 5.D Melléklet 1-6. pontjainak megfelelő rendelkezései, a Szolgáltatóváltáshoz kapcsolódó vállalt minőségi szintre pedig a 4.D Melléklet megfelelő szabályai irányadók.

## I.5. Szerződés megszűnése Jogosult1 szolgáltatóval

## I.5.1 A Magyar Telekom az I.3.2. pont szerinti, a Jogosult1-el hatályban lévő Egyedi Átengedési Szerződés közös megegyezéssel történő megszüntetésére irányuló nyilatkozatában a Magyar Telekom az alábbiakat köteles meghatározni, illetve a Jogosult1-et az alábbiakról köteles tájékoztatni:

## a) utalást arra, hogy a Magyar Telekom kézhezvette Jogosult2 Igénybejelentését, amely azon Előfizetői Hozzáférési Pontra vonatkozik, amely vonatkozásában a Magyar Telekom és Jogosult1 között Egyedi Átengedési Szerződés van hatályban;

**b)** a Magyar Telekom nyilatkozata, hogy a Törzsszöveg VI.13.1 c) pontja alapján kezdeményezi az Egyedi Átengedési Szerződésnek a MARUO 5.E. Melléklet szerinti szolgáltatóváltás kezdeményezésére tekintettel történő megszüntetését;

**c)** a Jogosult1 felhívása arra, hogy az Egyedi Átengedési Szerződés közös megegyezéssel történő megszüntetése kezdeményezésének kézhezvételétől számított 5 napon belül köteles nyilatkozni arról, hogy

**ca)** az Egyedi Átengedési Szerződés közös megegyezéssel történő megszüntetéséhez, a Magyar Telekom nyilatkozatában foglaltak szerint, visszavonhatatlanul hozzájárul; vagy

**cb)** az Egyedi Átengedési Szerződés közös megegyezéssel történő megszüntetéséhez nem járul hozzá, és az Egyedi Átengedési Szerződésben foglalt Szolgáltatás(oka)t változatlan tartalommal kívánja igénybe venni;

**d)** a Jogosult1 tájékoztatása az alábbiakról:

- amennyiben a Jogosult az I.5.1 c) pontja szerinti nyilatkozatot, az ott írt határidőben elmulasztja, akkor Magyar Telekom azt úgy tekinti, hogy Jogosult1 az Egyedi Átengedési Szerződés közös megegyezéssel történő megszüntetéséhez nem járul hozzá, és az Egyedi Átengedési Szerződésben foglalt Szolgáltatás(oka)t változatlan tartalommal kívánja igénybe venni, azzal, hogy a Magyar Telekom ebben az esetben a lenti I.5.3. pontban írtak szerint köteles eljárni;

- a lenti 1.5.3. pontban foglaltakról;

- amennyiben Jogosult1 az Egyedi Átengedési Szerződés közös megegyezéssel történő megszüntetéséhez az I.5.1 c) pont ca) alpont szerint hozzájárul, úgy az a Magyar Telekom által a közös megegyezés kezdeményezésében meghatározott határidővel szűnik meg. Az Egyedi Átengedési Szerződés megszűnésének határidejét az I.5.2. pontban foglaltaknak megfelelően köteles meghatározni.

## I.5.2 Amennyiben Jogosult1 az I.5.1 c) pontban meghatározott időtartamon belül nyilatkozik a Magyar Telekom részére, hogy elfogadja az Egyedi Átengedési Szerződés közös megegyezéssel történő megszüntetését, úgy Jogosult1 és a Magyar Telekom közötti, a szolgáltatóváltással érintett előfizetői hozzáférési pont tekintetében létrejött Egyedi Átengedési Szerződés a közös megegyezéssel történő megszűntetetést kezdeményező jognyilatkozatban meghatározott határidővel szűnik meg. Az Egyedi Átengedési Szerződés megszűnésének határidejét a Magyar Telekom úgy határozza meg, hogy az Egyedi Átengedési Szerződés megszűnésének és a Jogosult2 Igénybejelentése szerinti Egyedi Átengedési Szerződés teljesítése megkezdésének időpontjai biztosítsák a zökkenőmentes Szolgáltatóváltást, valamint a számhordozás részletes szabályairól szóló 2/2012. (I.24.) NMHH rendelet szerinti határidők betartását biztosító lebonyolítását is.

**I.5.3** Amennyiben Jogosult1 az I.5.1 c) pontban meghatározott időtartamon belül nyilatkozik, hogy nem járul hozzá az Egyedi Átengedési Szerződés közös megegyezéssel történő megszüntetéséhez, vagy az I.5.1 c) pontban meghatározott időtartamon belül nem tesz nyilatkozatot, úgy a Jogosult2 és a Magyar Telekom közötti Egyedi Átengedési Szerződés teljesítésével a Magyar Telekom és a Jogosult1 közötti Egyedi Átengedési Szerződés alapján fennálló, az abban foglalt Alapszolgáltatás nyújtására vonatkozó kötelezettség megszűnik. Az Alapszolgáltatás nyújtására vonatkozó kötelezettség megszűnésének időpontját követően a Magyar Telekom azon magatartása, hogy az Alapszolgáltatást nem nyújtja tovább a Jogosult1 részére, nem minősül szerződésszegő magatartásnak. A Magyar Telekom a közte és a Jogosult1 közötti Egyedi Átengedési Szerződés alapján fennálló, az abban foglalt Alapszolgáltatás nyújtására vonatkozó kötelezettség megszűnése napjától kezdődő időszakra vonatkozóan nem jogosult az Alapszolgáltatás díját a Jogosult1 részére kiszámlázni.

## II. Szolgáltatásváltás

## II.1 A Jogosult Igénybejelentése

II.1.1. Amennyiben a Jogosult a Magyar Telekommal megkötött, hatályos Egyedi Átengedési Szerződése alapján igénybe vett Alapszolgáltatás helyett másik Alapszolgáltatást kíván a Magyar Telekomtól igénybe venni, akkor az új Igénybejelentésben tett nyilatkozatával jelezheti a Szolgáltatásváltásra irányuló szándékát.

II.1.2. A Jogosult Szolgáltatásváltást érintő Igénybejelentésének benyújtására, tartalmára, hiányos Igénybejelentés esetén a hiánypótlás menetére a Törzsszöveg V. pontjában, VI.2. pontjában, valamint – az újonnan igényelt Szerződéstől és Alapszolgáltatástól függően – az 5.A Melléklet II. pontjában, illetve az 5.B Melléklet I. pontjában foglaltak megfelelően irányadók.

II.1.3. Amennyiben a Jogosult Szolgáltató az Igénybejelentésben kifejezetten megjelölte, hogy Szolgáltatásváltásra irányul az Igénybejelentés, akkor a szerződéskötésre és a szerződés teljesítésére vonatkozóan a MARUO-nak a szolgáltatásváltásra vonatkozó rendelkezései – így különösen jelen Melléklet II. pontjában foglaltak - alkalmazandók.

## II.2 Igénybejelentés visszautasítási okok

**II.2.1** A Jogosult Szolgáltatásváltást érintő Igénybejelentését a Magyar Telekom elutasítja – az adott Szerződéstől és Alapszolgáltatástól függően – az 5.A Melléklet II. pontjában, illetve az 5.B Melléklet I. pontjában meghatározott esetekben, valamint akkor, ha a Szolgáltatásváltást érintő Igénybejelentés nem valamely Alapszolgáltatásra vonatkozik.

## II.3 Magyar Telekom visszajelzése, szerződéskötés

**II.3.1** A Magyar Telekomnak a Jogosult Szolgáltatásváltást érintő Igénybejelentésére adott visszajelzésére és a szerződéskötésre – az adott Szerződéstől és Alapszolgáltatástól függően – az 5.A Melléklet II., illetve az 5.B Melléklet I. pontjában foglaltakat az alábbi eltéréssel kell alkalmazni:

**II.3.2** Amennyiben a Jogosult Szolgáltató az Igénybejelentésében kifejezetten megjelölte, hogy Szolgáltatásváltást kezdeményez, akkor ez a Felek között hatályban lévő, az Igénybejelentésben azonosítószámmal megjelölt Egyedi Átengedési Szerződés közös megegyezéssel való megszüntetését kezdeményező nyilatkozatnak is minősül.

Ha a Magyar Telekom a Jogosult Szolgáltatásváltást érintő Igénybejelentését elfogadja, akkor – az újonnan igényelt Szerződéstől és Alapszolgáltatástól függően a MARUO 5.A Melléklet II. pontjában, illetve az 5.B Melléklet I. pontjában foglaltakon túlmenően – elfogadja a Jogosult korábbi Alapszolgáltatásra vonatkozó Egyedi Átengedési Szerződés közös megegyezéssel történő megszüntetését is és az erre vonatkozó nyilatkozatát – az új Alapszolgáltatásra vonatkozó Egyedi Átengedési Szerződés tervezetének megküldésével egyidejűleg – megküldi a Jogosultnak. Ha a Magyar Telekom az Igénybejelentést elutasítja, akkor a Jogosult által az Igénybejelentés benyújtásával megtett, a Felek közötti – az Igénybejelentésben megjelölt - Egyedi Átengedési Szerződés közös megegyezéssel való megszüntetését kezdeményező nyilatkozat hatályát veszti.

**II.3.3** A Magyar Telekom az Igénybejelentés elfogadásáról szóló értesítéssel egyidejűleg a Jogosult részére megküldött, a megszüntetni kívánt Alapszolgáltatásra vonatkozó Egyedi Átengedési Szerződés közös megegyezéssel való megszüntetése iránti szándékáról szóló nyilatkozatában köteles megjelölni annak általa javasolt időpontját, melyet a Magyar Telekom akként köteles meghatározni, hogy a Magyar Telekom megfelelhessen

1. a 4.D Mellékletben vállalt minőségi mutatóknak és az 5.D Mellékletben vállalt teljesítési határidőknek;
2. annak a követelménynek, hogy a Jogosult számára olyan szolgáltatásfolytonossági feltételeket biztosíthasson, mint amilyeneket a saját Előfizetői számára nyújtott szolgáltatásokra alkalmaz;
3. annak a követelménynek, hogy a korábbi Alapszolgáltatásra vonatkozó Egyedi Átengedési Szerződés megszűnésének és az új Alapszolgáltatásra vonatkozó Egyedi Átengedési Szerződés teljesítése megkezdésének időpontjai biztosítsák a számhordozás részletes szabályairól szóló 2/2012. (I. 24.) NMHH rendelet szerinti határidők betartását biztosító lebonyolítását is.

**II.3.4** A II.3.3 pontban foglalt esetben a Jogosult – az újonnan igényelt Alapszolgáltatásra vonatkozó Egyedi Átengedési Szerződés visszaküldésével egyidejűleg – visszaküldi a Magyar Telekomnak a korábbi Alapszolgáltatásra vonatkozó Egyedi Átengedési Szerződés közös megegyezéssel történő megszüntetésének elfogadására vonatkozó nyilatkozatát.

**II.3.5.** Amennyiben az Igénybejelentés elfogadásával kapcsolatos nyilatkozat megküldését követően a Felek között az új Alapszolgáltatásra vonatkozó Egyedi Átengedési Szerződés bármely okból nem jön létre, akkor a Feleknek a fenti II.3.2-II.3.4. pontok szerint a korábbi Alapszolgáltatás tárgyában hatályban lévő Egyedi Átengedési Szerződés közös megegyezéssel való megszüntetésére vonatkozóan tett nyilatkozatai hatályukat vesztik.

## II.4 Teljesítés

**II.4.1** Tekintettel arra, hogy a Szolgáltatásváltás a Jogosult Előfizetőjének oldalán új hálózati szakasz kiépítésével és jelentős átalakítási munkálatokkal, szerelési tevékenységgel is járhat, a Szolgáltatásváltás során előfordulhat, hogy a Jogosult Előfizetője meghatározott ideig nem tudja igénybe venni az előfizetői szolgáltatást („szolgáltatáskiesés”). Az e „szolgáltatáskieséssel” járó kockázatot és esetleges károkat – amennyiben a Magyar Telekom megfelel a MARUO 4.D Mellékletében vállalt minőségi szintnek és a MARUO 5.D Mellékletében foglaltaknak – a Jogosult viseli.

**II.4.2** A Szolgáltatásváltás teljesítésére vonatkozó vállalt minőségi szinteket, a MARUO 4.D Melléklete, a vonatkozó teljesítési határidőket és a teljesítés egyéb szabályait Törzsszöveg VI.3. pontja és a MARUO 5.D Melléklete tartalmazza.

## III. Egyidejű Szolgáltató- és Szolgáltatásváltás

## III.1 A Jogosult2 Igénybejelentése

## III.1.1 Amennyiben a Jogosult2 Egyidejű Szolgáltató- és Szolgáltatásváltást érintő Igénybejelentést nyújt be, az Igénybejelentés benyújtására, tartalmára, hiánypótlás esetén a hiánypótlás menetére a jelen 5.E Melléklet I.1. pontjában és II.1 pontjában foglaltak együttesen alkalmazandók.

## III.2 Igénybejelentés visszautasítási okok

## III.2.1 Amennyiben a Jogosult2 Egyidejű Szolgáltató- és Szolgáltatásváltást érintő Igénybejelentést nyújtott be, az Igénybejelentés elutasítási okokra az 5.A Melléklet II. pontjában, illetve az 5.B Melléklet I. pontjában foglaltak megfelelően irányadók

## III.3 A Magyar Telekom visszajelzése, szerződéskötés

## III.3.1 Amennyiben a Jogosult2 Egyidejű Szolgáltató- és Szolgáltatásváltást érintő Igénybejelentést nyújtott be, a Magyar Telekom visszajelzésére és a szerződéskötésre az 5.E Melléklet I.3 és II.3 pontjában foglaltak együttesen alkalmazandók.

## III.4 Teljesítés

## III.4.1 Amennyiben a Jogosult2 Egyidejű Szolgáltató- és Szolgáltatásváltást érintő Igénybejelentést nyújtott be, amelynek alapján az Egyedi Átengedési Szerződés létrejött a Jogosult2 és a Magyar Telekom között, ezen Egyedi Átengedési Szerződés teljesítésére a jelen 5.E Melléklet I.4 és II.4 pontjában foglaltak együttesen alkalmazandók.

## III.5 Szerződés megszűnése Jogosult1 szolgáltatóval

## III.5.1 Amennyiben a Jogosult2 Egyidejű Szolgáltató- és Szolgáltatásváltást érintő Igénybejelentést nyújtott be, az ugyanazon Előfizetői Hozzáférési Pontra vonatkozó, a Jogosult1 és a Magyar Telekom között hatályban lévő Egyedi Átengedési Szerződés megszűnésére a jelen 5.E Melléklet I.5 pontjában foglaltak alkalmazandók. Ezen túlmenően az ugyanazon Előfizetői Hozzáférési Pontra vonatkozó, a Jogosult és a Magyar Telekom között hatályban lévő Egyedi Átengedési Szerződés megszűnésére a jelen 5.E Melléklet II. pontjában foglaltak alkalmazandók.

## IV. Előfizetői Hozzáférési Pont Áthelyezése (Szolgáltatásváltás nélkül)

## IV.1 A Jogosult Igénybejelentése

IV.1.1. Amennyiben a Jogosult a Magyar Telekommal megkötött, hatályos Egyedi Átengedési Szerződés alapján igénybe vett Alapszolgáltatást az e szerződésben szereplőtől eltérő másik Előfizetői Hozzáférési Ponton kívánja igénybe venni a Magyar Telekomtól, akkor az Igénybejelentésben tett nyilatkozatával jelezheti Előfizetői Hozzáférési Pont Áthelyezésére irányuló szándékát.

IV.1.2. A Jogosult Előfizetői Hozzáférési Pont Áthelyezésére irányuló Igénybejelentésének benyújtására, tartalmára, hiányos Igénybejelentés esetén a hiánypótlás menetére a Törzsszöveg V. pontjában, VI.2. pontjában, valamint – az újonnan igényelt Szerződéstől és Alapszolgáltatástól függően – az 5.A Melléklet II. pontjában, illetve az 5.B Melléklet I. pontjában foglaltak megfelelően irányadók.

IV.1.3. Amennyiben a Jogosult Szolgáltató az Igénybejelentésben kifejezetten megjelölte, hogy Előfizetői Hozzáférési Pont Áthelyezésére (Szolgáltatásváltás Nélkül) irányul az Igénybejelentés, akkor a szerződéskötésre és a szerződés teljesítésére vonatkozóan a MARUO-nak az Előfizetői Hozzáférési Pont Áthelyezésére (Szolgáltatásváltás Nélkül) vonatkozó rendelkezései – így különösen jelen Melléklet IV. pontjában foglaltak - alkalmazandók.

## IV.2 Igénybejelentés visszautasítási okok

**IV.2.1** A Jogosult Előfizetői Hozzáférési Pont Áthelyezését érintő Igénybejelentését a Magyar Telekom elutasítja – az adott Szerződéstől és Alapszolgáltatástól függően – az 5.A Melléklet II. pontjában, illetve az 5.B Melléklet I. pontjában meghatározott esetekben, valamint akkor, ha az Előfizetői Hozzáférési Pont Áthelyezését (Szolgáltatásváltás Nélkül) érintő Igénybejelentés nem valamely Alapszolgáltatásra vonatkozik.

## IV.3 Magyar Telekom visszajelzése, szerződéskötés

**IV.3.1** A Magyar Telekomnak a Jogosult Előfizetői Hozzáférési Pont Áthelyezését (Szolgáltatásváltás Nélkül) érintő Igénybejelentésére adott visszajelzésére és a szerződéskötésre – az adott Szerződéstől és Alapszolgáltatástól függően – az 5.A Melléklet II., illetve az 5.B Melléklet I. pontjában foglaltakat az alábbi eltéréssel kell alkalmazni:

**IV.3.2** Amennyiben a Jogosult Szolgáltató az Igénybejelentésében kifejezetten megjelölte, hogy Előfizetői Hozzáférési Pont Áthelyezését kezdeményezi, akkor ez a Felek között hatályban lévő, az Igénybejelentésben azonosítószámmal megjelölt Egyedi Átengedési Szerződés közös megegyezéssel való megszüntetését kezdeményező nyilatkozatnak is minősül.Ha a Magyar Telekom a Jogosult Előfizetői Hozzáférési Pont Áthelyezését (Szolgáltatásváltás Nélkül) érintő Igénybejelentését elfogadja, akkor – az újonnan igényelt Szerződéstől és Alapszolgáltatástól függően a MARUO 5.A Melléklet II. pontjában, illetve az 5.B Melléklet I. pontjában foglaltakon túlmenően – elfogadja a Jogosult korábbi Előfizetői Hozzáférési Pontra vonatkozó Egyedi Átengedési Szerződés közös megegyezéssel történő megszüntetését is és az erre vonatkozó nyilatkozatát – az új Előfizetői Hozzáférési Pontra vonatkozó Egyedi Átengedési Szerződés tervezetének megküldésével egyidejűleg – megküldi a Jogosultnak.Ha a Magyar Telekom az Igénybejelentést elutasítja, akkor a Jogosult által az Igénybejelentés benyújtásával megtett, a Felek közötti – az Igénybejelentésben megjelölt - Egyedi Átengedési Szerződés közös megegyezéssel való megszüntetését kezdeményező nyilatkozat hatályát veszti.

**IV.3.3** A Magyar Telekom az Igénybejelentés elfogadása esetén – IV.3.2 pontban foglaltaktól eltérően – kezdeményezheti a megszüntetni kívánt Előfizetői Hozzáférési Pontra vonatkozó Egyedi Átengedési Szerződés közös megegyezéssel való megszüntetése időpontjának korábbi vagy későbbi időpontra történő módosítását, annak érdekében, hogy a Magyar Telekom megfelelhessen a 4.D Mellékletben vállalt minőségi mutatóknak és az 5.D Mellékletben vállalt teljesítési határidőknek.

**IV.3.4** A IV.3.3 pontban foglalt esetben a Jogosult – az újonnan igényelt Előfizetői Hozzáférési Pontra vonatkozó Egyedi Átengedési Szerződés visszaküldésével egyidejűleg – visszaküldi a Magyar Telekomnak a korábbi Előfizetői Hozzáférési Pontra vonatkozó Egyedi Átengedési Szerződés közös megegyezéssel történő megszüntetésének elfogadására vonatkozó nyilatkozatát.

IV.3.5. Amennyiben az Igénybejelentés elfogadásával kapcsolatos nyilatkozat megküldését követően a Felek között az új Egyedi Átengedési Szerződés bármely okból nem jön létre, akkor a Feleknek a fenti IV.3.2-IV.3.4. pontok szerinti, a hatályban lévő Egyedi Átengedési Szerződés közös megegyezéssel való megszüntetésére vonatkozóan tett nyilatkozatai hatályukat vesztik.

## IV.4 Teljesítés

**IV.4.1** Az Előfizetői Hozzáférési Pont Áthelyezése (Szolgáltatásváltás Nélkül) teljesítésére vonatkozó vállalt minőségi szinteket, a MARUO 4.D Melléklete, a vonatkozó teljesítési határidőket és a teljesítés egyéb szabályait Törzsszöveg VI.3. pontja és a MARUO 5.D Melléklete tartalmazza.

## V. Előfizetői Hozzáférési Pont Áthelyezése (Szolgáltatásváltással)

## V.1 A Jogosult Igénybejelentése

## V.1.1 Amennyiben a Jogosult Szolgáltatásváltással egyidejűleg Előfizetői Hozzáférési Pont Áthelyezését érintő Igénybejelentést nyújt be, az Igénybejelentés benyújtására, tartalmára, hiánypótlás esetén a hiánypótlás menetére a jelen 5.E Melléklet II.1. pontjában és IV.1 pontjában foglaltak együttesen alkalmazandók.

## V.2 Igénybejelentés visszautasítási okok

## V.2.1 Amennyiben a Jogosult Szolgáltatásváltással egyidejűleg Előfizetői Hozzáférési Pont Áthelyezését érintő Igénybejelentést nyújtott be, az Igénybejelentés elutasítási okokra az 5.A Melléklet II. pontjában, illetve az 5.B Melléklet I. pontjában foglaltak megfelelően irányadók.

## V.3 A Magyar Telekom visszajelzése, szerződéskötés

V.3.1 Amennyiben a Jogosult Szolgáltatásváltással egyidejűleg Előfizetői Hozzáférési Pont Áthelyezését érintő Igénybejelentést nyújtott be, a Magyar Telekom visszajelzésére és a szerződéskötésre az 5.E Melléklet II.3 és IV.3 pontjában foglaltak együttesen alkalmazandók. Ezen túlmenően a Jogosult és a Magyar Telekom között hatályban lévő, az Igénybejelentés alapján megszüntetendő Egyedi Átengedési Szerződés megszűnésére a jelen 5.E. Melléklet II. és IV. pontjában foglaltak alkalmazandók.

## V.4 Teljesítés

## V.4.1 Amennyiben a Jogosult Szolgáltatásváltással egyidejűleg Előfizetői Hozzáférési Pont Áthelyezését érintő Igénybejelentést nyújtott be, amelynek alapján az új Alapszolgáltatásra és Előfizetői Hozzáférési Pontra vonatkozó Egyedi Átengedési Szerződés létrejött a Jogosult és a Magyar Telekom között, ezen Egyedi Átengedési Szerződés teljesítésére a jelen 5.E Melléklet II.4 és IV.4 pontjában foglaltak együttesen alkalmazandók.

1. A jelen 5.E Melléklet I. és III. pontjainak alkalmazásában Jogosult2 az a Jogosult, aki vagy amely Igénybejelentésében olyan Előfizetői Hozzáférési Pontra vonatkozóan kezdeményezi valamely Alapszolgáltatásra vonatkozó Egyedi Átengedési Szerződés megkötését, amely Előfizetői Hozzáférési Pontra vonatkozóan a Magyar Telekom és a Jogosult1 között az Igénybejelentés benyújtásakor már hatályban van Egyedi Átengedési Szerződés. [↑](#footnote-ref-1)
2. A jelen 5.E Melléklet I. és III. pontjainak alkalmazásában Jogosult1 az a Jogosult, akivel vagy amellyel a Magyar Telekomnak – a jelen 5.E Melléklet I..1 pontja, illetve III.1 pontja szerinti Igénybejelentés Jogosult2 általi benyújtásakor – a Szolgáltatóváltással érintett Előfizetői Hozzáférési Pontra vonatkozóan Egyedi Átengedési Szerződése van hatályban. [↑](#footnote-ref-2)